Les Escoles Infantils Municipals ‘decoren’ el Dia Internacional de la Ciutat Educadora amb cadires solidàries
2025-07-24

Dimecres passat 30 de novembre, se celebrava el Dia Internacional de la Ciutat Educadora. Burjassot és membre de l’Associació Internacional de la Ciutat Educadora i, en el context del projecte ‘Burjassot, Ciutat Educadora’, les dues Escoles Infantils Municipals han volgut sumar-se a la celebració de la jornada amb una iniciativa creativa i carregada de compromís amb tots els valors d’una vertadera Ciutat Educadora.

Així, sota el lema de l’any 2022, “Ciutat de Pau i Oportunitats”, totes dues Escoles Infantils, amb la col·laboració de la regidoria d’Educació dirigida per Manuela Carrero, han volgut commemorar aquesta data creant huit oportunitats de reflexió, en forma de cadires, sobre la pau ciutadana. L’equip de Llumenetes I i Llumenetes II, juntament amb tots els seus alumnes, han donat vida a huit cadires amb missatge, que recorden la importància d’una educació global per a la pau i alguns dels principis fonamentals de la Carta de Ciutats Educadores.

Aquestes cadires, confeccionades pel petit alumnat amb l’ajuda de les seues educadores, s’entregaran en diferents edificis municipals com, per exemple, la Biblioteca Infantil, el Centre Socioeducatiu Díaz Pintado, el Servei d’Atenció al Desenvolupament Infantil o el propi Consistori. La governança i la participació ciutadana en l’àmbit municipal, la promoció de la salut, l’accés a la cultura, el diàleg intergeneracional i la promoció de la pau són alguns dels temes per a reflexionar en aquestes cadires, carregades d’enginy i creativitat, confeccionades per la comunitat educativa més “petita” de Burjassot.